મારા પિતાજી સરકારી નોકરીમાં હતા ત્યારે તેર વરસની વયે હું તેમની ઓફિસમાં જઇને અંગ્રેજી ટાઇપ રાઇટર પર હાથ અજમાવતો , તે વખતે સૌરાષ્ટ્ર સરકાર હતી એટલે ટેબલ પર પડેલા કોઇ પણ કાગળીયામાં ‘સૌરાષ્ટ્ર સરકાર’ તો લખેલું જ હોય. ઘણા અઠવાડીયાની મહેનત પછી વણઅટક્યે Saurashtra ટાઇપ કરતાં શિખી શક્યો. Government શબ્દ વગર ભૂલે લખતાં આવડે તે પહેલાં મિનિટના સો શબ્દોની સ્પીડે ટાઇપ કરી શકનારા ટાઇપિસ્ટ લખમણભાઇ આવીને મને ખુરશી પરથી ઉઠાડી મુકતા. મારી ખુશી અને ખુરશી બન્ને છીનવાઇ જતાં.